На основу члана 9. тачка 1. Правилника о условима и мерилима за избор корисника помоћи за решавање стамбених потреба избеглица са територије Града Новог Сада, доделом у закуп 94 стамбене јединице са могућношћу куповине, поступку и начину рада Комисије, број II-020-2/2018-3337 од 27. априла 2018. године (у даљем тексту: Правилник), а у вези Уговором о регулисању права и обавеза уговорних страна у вези са израдом техничке документације за изградњу стамбених објеката у Републици Србији за решавање стамбених потреба избеглица, у оквиру Регионалног стамбеног програма – Стамбени програм у Републици Србији, Потпројекат 7, (у даљем тексту: Уговор), закљученим између Комесаријата за избеглице и миграције Републике Србије број: 9-9/415 од 30. јануара 2018. године (у даљем тексту: Комесаријат), Јединице за управљање пројектима у јавном сектору д.о.о. Београд број: 568 од 30. јануара 2018. године (у даљем тексту: ЈУП) и Града Новог Сада број: II-020-2/2018-311 од 29. јануара 2018. године (у даљем тексту: Град), Комисија за избор корисника помоћи за решавање стамбених потреба избеглица са територије Града Новог Сада доделом у закуп 94 стамбене јединице са могућношћу куповине, у оквиру Регионалног стамбеног програма, Потпројекат 7 - Компонента 4 и именовању службеника одговорног за контролу квалитета (у даљем тексту: Комисија за избор корисника), дана 17. маја 2018. године, објављује

**ЈАВНИ ПОЗИВ**

**за избор корисника помоћи за решавање стамбених потреба избеглица са територије Града Новог Сада, доделом у закуп 94 стамбене јединице са могућношћу куповине, на територији Града Новог Сада**

1. **Предмет јавног позива**

Предмет Јавног позива је пружање помоћи за решавање стамбених потреба избеглица са територије Града, доделом стамбених јединица у закуп са могућношћу куповине, на територији Града.

Стамбене јединице дају се у закуп на одређено време са могућношћу куповине према условима прописаним Законом о избеглицама, а у циљу решавања стамбених потреба избеглица.

1. **Корисници**

Помоћ за решавање стамбених потреба избеглица давањем стамбених јединица у закуп на одређено време са могућношћу куповине, на територији Града Новог Сада (у даљем тексту: Помоћ), може бити додељена избеглицама које су услед догађаја из периода од 1991. године до 1995. године стекле статус избеглице у Републици Србији, без обзира на њихов статус у време решавања стамбене потребе, и то:

1) избеглицама које живе у колективним центрима или неком другом виду колективног смештаја, формалног или неформалног

2) угроженим избеглицама у приватном и другом смештају, и бившим носиоцима станарског права, а који су без трајног решења у земљи порекла или Републици Србији, а све према утврђеним критеријумима угрожености.

1. **Услови за избор корисника**

Подносилац пријаве на Јавни позив за доделу Помоћи ( у даљем тексту: Подносилац пријаве) и чланови његовог породичног домаћинства треба да испуне следеће услове:

1. да имају избеглички статус и поднет захтев за пријем у држављанство Републике Србије или да им је престао статус избеглице, добили су држављанство Републике Србије и пријавили пребивалиште (наведени услов је обавезан за Подносиоца пријаве и за чланове његовог породичног домаћинства који су у статусу избеглице или су били у статусу избеглице);
2. да имају пријављено пребивалиште/боравште у претходне две године на територији Града Новог Сада од дана објављивања јавног позива;
3. да немају у својини непокретност у држави порекла, другој држави или Републици Србији, а којом би могли да реше своје стамбене потребе;
4. да не могу да користе непокретност у држави свог претходног пребивалишта или у другој држави,
5. да од момента стицања избегличког статуса нису отуђили, поклонили или заменили непокретност у Републици Србији, држави порекла и/или у другој држави, а којом би могли да реше своје стамбене потребе;
6. да немају приходе којима би могли да реше своје стамбене потребе;
7. да нису корисници другог програма стамбеног збрињавања у процесу интеграције у Републици Србији или програма стамбеног збрињавања/обнове у процесу повратка у државу порекла, којим би могли да реше или су решили своје стамбене потребе;
8. да нису на коначној листи реда првенства по неком од јавних позива Регионалног стамбеног програма, за трајно решавање стамбене потребе – Стамбени програм у Републици Србији.

Ред првенства за доделу помоћи утврђује се на основу броја бодова које Подносилац пријаве на Јавни позив оствари, а према следећим мерилима:

1) Број чланова породичног домаћинства: по члану породичног домаћинства – 10 бодова.

Максималан број бодова који се може добити на основу овог мерила износи – 50 бодова.

2) Породично домаћинство чији је члан настрадао или нестао у сукобима на просторима бивше Социјалистичке Федеративне Републике Југославије: по настрадалом или несталом члану – 20 бодова.

3) Број малолетне деце у породичном домаћинству:

3.1) породично домаћинство до двоје деце – 10 бодова;

3.2) породично домаћинство са троје или више деце – 20 бодова;

4) Број малолетне деце или деце на редовном школовању у једнородитељском породичном домаћинству:

4.1) домаћинство са једним дететом – 10 бодова;

4.2) домаћинство са двоје деце – 20 бодова;

4.3) домаћинство са троје или више деце – 30 бодова.

5) Породично домаћинство са дететом са инвалидитетом или сметњама у развоју: по породичном домаћинству – 20 бодова.

6) Стамбена ситуација подносиоца захтева и чланова његовог породичног домаћинства:

6.1) породично домаћинство смештено у колективном центру или неком другом виду колективног смештаја – 10 бодова;

6.2) породично домаћинство смештено у приватном, без основних хигијенско-санитарних услова – 20 бодова;

7) Материјални положај породичног домаћинства:

7.1) породично домаћинство са приходима већим или у висини од 50% просечне месечне зараде без пореза и доприноса у привреди Републике Србије по члану, 10 бодова по породичном домаћинству;

7.2) породично домаћинство са приходима испод 50% просечне месечне зараде без пореза и доприноса у привреди Републике Србије по члану, 20 бодова по породичном домаћинству;

8) Смањење или губитак радне способности или телесно оштећење:

8.1) по основу смањења или губитка радне способности Подносиоца пријаве или чланова његовог породичног домаћинства:

– ако постоји делимична радна способност – 10 бодова;

– ако постоји потпуни губитак радне способности – 20 бодова.

8.2) по основу телесног оштећења Подносиоца пријаве или чланова његовог породичног домаћинства:

– за телесно оштећење 100% – 20 бодова;

– за телесно оштећење 90% – 15 бодова;

– за телесно оштећење 80% – 10 бодова.

Ако код истог лица постоји смањење или губитак радне способности и телесно оштећење, Комисија приликом бодовања узима у обзир оно мерило на основу кога то лице добија више бодова, и бодује се по члану породичног домаћинства.

9) Болести од већег социјално–медицинског значаја (малигна обољења, бронхијална и срчана астма, тешка опструктивна обољења плућа, активна туберколоза, инфаркт срца, декомпензована срчана обољења, трансплантација срца, цереброваскуларни инсулт, епилепсија, теже душевне болести, прогресивне нервномишићне болести, парезе и парализе, хемофилија, инсулин зависни дијабетес, хроничне бубрежне инсуфицијенције на дијализама, системске аутоимуне болести, остеомијелитиси, ХИВ инфекције и слично), у складу са прописима о здравственој заштити: Подносилац пријаве или чланови његовог породичног домаћинства – 20 бодова (по члану домаћинства).

Ово мерило се примењује ако Подносилац пријаве или чланови његовог породичног домаћинства нису бодовани по основу тачке 8) подтачка 1) и 2) овог дела Јавног позива.

У складу са чланом 16. став 2. Закона о избеглицама („Службени гласник РС“, бр. 18/92, Сл. лист СРЈ“, бр. 42/2002 – одлука СУС и „Сл. гласник РС“, бр. 30/2010), прописано је да „Чланом породичног домаћинства, у смислу овог закона сматрају се: брачни и ванбрачни друг, дете рођено у браку, ван брака, усвојено или пасторак, родитељи брачних другова и лица које су брачни другови по закону дужни да издржавају.

Напомена: приликом разматрања пријава Комисија узима у обзир број чланова домаћинства које је подносилац пријаве навео у пријави.

Приликом бодовања једнородитељских породица исте се бодују (члан 4. Правилника) и то под тачком 3. и под тачком 4. Правилника, односно према мерилима из става 2. тачка 3. и тачка 4. овог дела Јавног позива.

Уколико два или више подносилаца пријаве на Јавни позив имају исти број бодова, предност има Подносилац пријаве на Јавни позив који:

1. има већи број малолетне деце;
2. има већи број чланова породичног домаћинства;
3. има трудну жену у породичном домаћинству;
4. дуже борави на подручју Града Новог Сада
5. има мање приходе по члану породичног домаћинства.

1. **Потребна документација**

Уз пријаву на Јавни позив, Подносилац пријаве доставља следеће доказе:

1. Попуњен и потписан образац пријаве (образац пријаве може се преузети код повереника за избеглице Града Новог Сада и на интернет страници Града Новог Сада [www.novisad.rs](http://www.novisad.rs) );
2. Попуњена и потписана Изјава за Подносиоца пријаве и чланове његовог породичног домаћинства (образац 1 Закона о општем управном поступку) (образац пријаве може се преузети код повереника за избеглице Града Новог Сада и на интернет страници Града Новог Сада www.novisad.rs );
3. Фотокопију избегличке легитимације/Решења о признавању, укидању или престанку избегличког статуса (обавезно за Подносиоца пријаве, као и за остале чланове породичног домаћинства који су били или су и даље у статусу избеглице);
4. Фотокопију личне карте за све чланове породичног домаћинства са 16 и више година (очитана лична карта уколико је у питању лична карта са чипом);
5. Извод из матичне књиге рођених за децу млађу од 16 година;
6. Уверење Министарства унутрашњих послова о кретању пребивалишта/боравишта за Подносиоца пријаве и све чланове породичног домаћинства, са подацима на којој адреси и од ког датума је пријављено пребивалиште/боравиште на територији Града Новог Сада;
7. Уверење о држављанству или фотокопију решења о пријему у држављанство Републике Србије или копију поднетог захтева за пријем у држављанство за све чланове породичног домаћинства (не односи се на лица са личном картом);
8. Уверење Градске пореске управе Града Новог Сада да Подносилац пријаве и чланови његовог породичног домаћинства, укључујући малолетне чланове породичног домаћинства, нису обвезници пореза на имовину физичких лица;
9. Изјаву оверену код Јавног бележника да Подносилац пријаве и чланови његовог породичног домаћинства немају у својини непокретност у Републици Србији којом могу да реше своје стамбено питање; да немају у својини непокретност у држави порекла или другој држави, а којом би могли да реше своје стамбено питање; да нису ушли у посед своје обновљене или неоштећене имовине, нису отуђили, поклонили или заменили у држави порекла, а којом су могли да реше своје стамбено питање; да нису отуђили, поклонили или заменили непокретност у Републици Србији, држави порекла или у другој држави, а којом би могли да реше своје стамбено питање; да нису укључени у неки други пројекат за трајно решавање стамбених потреба у Републици Србији или земљи порекла и да нису остварили трајно решење кроз пресељење у трећу земљу и да нису на коначној листи реда првенства по неком од јавних позива Регионалног стамбеног програма, за трајно решавање стамбене потребе – Стамбени програм у Републици Србији.

Напомена: Комисија проверава наводе из Изјаве

Изјава на прописаном обрасцу може се преузети код повереника за избеглице Града Новог Сада и на интернет страници Града Новог Сада [www.novisad.rs](http://www.novisad.rs) .

1. Доказ о стамбеној ситуацији Подносиоца пријаве и чланова његовог породичног домаћинства:

− за домаћинство смештено у колективном центру - потврда повереника;

− за домаћинство које станује у приватном и другом смештају без основних

хигијенско-санитарних услова - изјава оверена код Јавног бележника;

1. Доказ о приходима:

* Потврда о незапослености из Националне службе за запошљавање, за незапослене чланове породичног домаћинства који су регистровани код Националне службе за запошљавање; У случају незапосленог члана породичног домаћинства који није регистрован код Националне службе за запошљавање, изјава оверена код Јавног бележника да је незапослен и нема примања;
* Уверење о исплаћеној накнади из Националне службе за запошљавање;
* Потврда послодавца о висини примања у месецу који претходи месецу објављивања Јавног позива - за запослене чланове породичног домаћинства или лична изјава оверена код надлежног органа да Подносилац пријаве, односно члан његовог породичног домаћинства остварује одређене повремене приходе;
* Чек од пензије за месец који претходи месецу објављивања јавног позива (односи се и на пензију из Републике Србије и на пензију из земље порекла), односно потврда надлежне службе или у случају да Подносилац пријаве или члан његовог породићног домаћинства не остварује приходе од пензије – лична изјава оверена код Јавног бележника да лице не остварује приходе на име пензије у Републици Србији, нити земљи порекла;

1. За чланове породичног домаћинства узраста од 15 до 26 година - доказ о школовању, а уколико ови чланови породичног домаћинства нису на школовању - доказе наведене у тачки 11. овог става (докази о приходима);
2. Доказ за породично домаћинство са дететом са инвалидитетом или сметњама у развоју - Решење Комисије за категоризацију деце или мишљење интер-ресорне комисијеза децу са телесним инвалидитетом или сметњама у развоју;
3. Доказ о смањењу или губитку радне способности или телесном оштећењу - Решење о смањењу или губитку радне способности или телесном оштећењу за члана породице са инвалидитетом;
4. Доказ о постојању болести од већег социо-медицинског значаја (малигна обољења, бронхијална и срчана астма, тешка опструктивна обољења плућа, активна туберкулоза, инфаркт срца, декомпензована срчана обољења, трансплантација срца, цереброваскуларни инсулт, епилепсија, теже душевне болести, прогресивне нервномишићне болести, парезе и парализе, хемофилија, инсулин зависни дијабетес, хроничне бубрежне инсуфицијенције на дијализама, системске аутоимуне болести, остеомијелитиси, ХИВ инфекције и сл.) – извештај лекара специјалисте не старији од 6 месеци;
5. За једнородитељску породицу прилаже се:

* извод из матичне књиге умрлих (на име смрти брачног друга);
* решење надлежног органа о проглашењу несталог лица за умрло;
* извод из матичне књиге рођених, за децу без утврђеног очинства;
* пресуда о разводу брака/доказ о поверавању малолетне деце/детета (уколико у пресуди о разводу брака није одлучено о поверавању детета или уколико се ради о ванбрачним партнерима чија је заједница престала да траје), а уз оба доказа потребно је приложити изјаву Подносиоца пријаве оверену код Јавног бележника да се Подносилац пријаве непосредно брине о детету и да самостално обезбеђује средства за издржавање, да други родитељ не учествује или недовољно учествује у тим трошковима, а да, у међувремену, Подносилац пријаве није засновао брачну или ванбрачну заједницу;

1. Потврду надлежног органа/организације за члана породичног домаћинства који је настрадао или нестао у сукобима на просторима бивше Социјалистичке Федеративне Републике Југославије**;**

Докази из става 1. овог члана подносе се у фотокопији, с тим да Комисија може од Подносиоца пријаве на Јавни позив тражити оригинална документа на увид.

Поред доказа наведених у ставу 1. овог члана, Комисија може од Подносиоца пријаве тражити и друге неопходне доказе ради утврђивања чињеница и околности потребних за доношење правилне и законите одлуке.

Комисија за избор корисника, у складу са чланом 103. став 1. Закона о општем управном поступку („Службени гласник РС“, број 18/16) (у даљем тексту: ЗУП), по службеној дужности врши увид, прибавља и обрађује податке који су неопходни за одлучивање, и то: врши увид у евиденцију Комесаријата о томе да ли су Подносилац пријаве и чланови његовог породичног домаћинства евидентирани као избеглице; прибавља извод из матичне књиге рођених за децу млађу од 16 година; прибавља уверење о имовном стању из Републичког геодетског завода за Подносиоца пријаве и чланове његовог породичног домаћинства, укључујући и малолетне чланове породичног домаћинства; прибавља уверење Градске пореске управе Града Новог Сада о томе да ли су Подносилац пријаве и чланови његовог породичног домаћинства, укључујући и малолетне чланове породичног домаћинства, обвезници пореза на имовину физичких лица; прибавља уверење МУП-а о кретању боравишта/пребивалишта за Подносиоца пријаве и све чланове породичног домаћинства, укључујући и малолетне чланове породичног домаћинства.

Доказе из става 1. овог члана, може прибавити и сама странка, уколико, у складу са чланом 103. став 3. ЗУП-а, изричито изјави да ће у циљу ефикаснијег и економичнијег разматрања поднете пријаве на јавни позив, наведене доказе прибавити сама.

Поред доказа наведених у ставу 1. овог члана, Комисија за избор корисника може по службеној дужности прибављати и друге доказе потребне за поступање по пријави на јавни позив, ради потпуног утврђивања чињеничног стања и доношење правилне и законите одлуке.

1. **Подношење пријава**

Заинтересована лица подносе пријаве на јавни позив са потребним доказима Комисији за избор корисника Града Новог Сада, у року од тридесет (30) дана од дана јавног објављивања.

Документација се доставља путем писарнице Града Новог Сада или путем поште на адресу: Трг Слободе 1, Град Нови Сад, са напоменом „За Јавни позив – РСП, Потпројекат 7 – 94 стамбене јединице на територији Града Новог Сада”

– НЕ ОТВАРАТИ

**Рок за подношење пријаве са потребним доказима је 16. јун 2018. године.**

По пријему пријава извршиће се разматрање и бодовање поднетих пријава према условима и мерилима наведеним у Јавном позиву. Подносиоци пријава које испуњавају услове наведене у јавном позиву подлежу провери података о стању имовине у бази трајних решења Комесаријата и провери података о стању имовине код надлежних институција у Републици Србији и земљи порекла, по службеној дужности од стране Комисије за избор корисника и преко Комесаријата.

Ради додатне провере података о стању имовине Подносиоца пријаве и чланова његовог породичног домаћинства, Комисија за избор корисника по службеној дужности прибавља и уверење о имовном стању из Републичког геодетског завода за Подносиоца пријаве и чланове његовог породичног домаћинства, укључујући и малолетне чланове породичног домаћинства, како би се утврдило да ли Подносилац пријаве и чланови његовог породичног домаћинства поседују непокретност у Републици Србији.

Уколико се утврди да је Подносилац пријаве сам или заједно са члановима свог породичног домаћинства који су наведени у Пријави или неко од чланова домаћинства наведен у Пријави, отуђио непокретност, чиме је остварена укупна добит у вредности већој од 12.000 евра (у динарској противвредности на дан промета предметне непокретности по званичном средњем курсу НБС), Комисија за избор корисника решењем одбија предметну Пријаву јер не испуњава услов из члана 3. став 1. тачка 5. Правилника, односно из дела III. став 1. тачка 5. Јавног позива.

Приликом доношења Одлуке Комисија за избор корисника узима у обзир онај број чланова домаћинства који је Подносилац пријаве навео у Пријави.

Након разматрања пријава и провере података у бази трајних решења Комесаријата за избеглице и миграције, као и верификације података о стању имовине са надлежним институцијама у Републици Србији и земљи порекла, Комисија за избор корисника доноси Одлуку о решавању стамбених потреба избеглица са листом корисника рангираних према реду првенства на основу испуњености услова и броја освојених бодова (у даљем тексту: Одлука).

Комисија за избор корисника, у средствима јавног информисања која покривају територију Града Новог Сада, објављује обавештење када ће Одлука бити објављена. Одлука ће бити објављена на огласним таблама Одсека за избеглице и миграције Градске управе за социјлну и дечију заштиту Града Новог Сада Града и месних заједница Града Новог Сада и на интернет презентацији Града Новог Сада www.novisad.rs и интернет презентацији Комесаријата [www.kirs.gov.rs](http://www.kirs.gov.rs).

Одлука се доставља лицима на која се односи препорученом поштом.

На наведену Одлуку, лица на која се иста односи, могу изјавити жалбу Градском већу Града Новог Сада, преко Комисије за избор корисника, у року од 15 (петнаест) дана од дана пријема Одлуке.

Након што одлуке по жалбама постану коначне, Комисија за избор корисника, у складу са бројем стамбених јединица за које су одобрена средства кроз Потпројекат 7, утврђује Коначну листу реда првенства и у средствима јавног информисања објављује обавештење да ће Коначна листа реда првенства бити истакнута на огласним таблама Одсека за избеглице и миграције Градске управе за социјалну и дечију заштиту Града Новог Сада, Града и месних заједница Града Новог Сада и на интернет презентацији Града Новог Сада www.novisad.rs и на интернет презентацији Комесаријата [www.kirs.gov.rs](http://www.kirs.gov.rs).

Град Нови Сад и лице са утврђене Коначне листе реда првенства, закључују уговор о закупу на одређено време од најмање 6 месеци, након чијег истека лице стиче право продужетка наведеног уговора о закупу или право куповине стамбене јединице, у складу са Законом о избеглицама.

Површина стамбених јединица која се даје изабраном кориснику у закуп са могућношћу куповине опредељује се према расположивој структури стамбених јединица, а у складу са чланом 19в Закона о избеглицама и то: за самца или два члана до 30 метара квадратних, а за сваког следећег члана породичног домаћинства још по 10 метара квадратних.

ПРЕДСЕДНИК КОМИСИЈЕ

***Жарко Мићин с.р.***